《绿阴》
宋代·舒岳祥

野色蒙茸翠羽盖，山光澹荡碧油幢。
午烟时引煎茶灶，晓雾还沾读易窗。
隐映掷金莺点点，分明藉玉鹭双双。
莫疑蛇动杯中影，一笑开襟钓大江。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。